"4.1.2 Sekao sa lekwalo la kutlwelobotlhoko kgotsa la kgomotso Tsala ya gago e tlhokofaletswe ke rre. Mo kwalele lekwalo o mo gomotse. Feleletsa lekwalo la gago ka go ithaopa go ka thusa fa go nang le tlhokego teng. 57 Tselakgolo ya Mangope Ramosadi Mahikeng 9377 23 Diphalane 2019 Neo Ke ka maswabi a magolo go utlwa ka kotsi e Mosimanegape a amegileng mo go yona mme ke solofela fa lo utlwa tatlhegelo e kgolo thata. Wena le ba losika, amogelang molaetsa wa rona wa kutlwelobotlhoko. Nna le Mosimanegape re kopane kwa boemelatereneng jwa Gauteng fa re ne re ya sekolong kwa Natala. Bobedi jwa rona re sa itse ope e bile re sa itse tsela. Ka poloko ya Morena, ra goroga sentle ka re ne re ya lefelo le le lengwe. Se se gakgamatsang ke gore fa re fitlha kwa sekolong, re ne ra iphitlhela re le mo mophatong o le mongwe. Ke gopola Mosimanegape ka bopelontle jwa gagwe le dithotloetso tsa gagwe mo dithutong tsa rona. O ne a ntshotse jaaka kgaitsadie ke sa wele fa fatshe, go se ope yo o neng a ka ingwaela matsetse mo go nna. Mosimanegape o ne a tshabiwa e bile a tlotlega. A re ikgomotseng ka go itumelela malatsi a botshelo jwa gagwe le seabe sa gagwe mo morafeng. Modimo o itse go phimola dikeledi tsotlhe le go tlosa kutlobotlhoko yotlhe, isang matshwenyego a lona kwa go ona, o tlaa lo tlhokomela. Fetisetsa kutlwelobotlhoko ya rona go batsadi ba gago le bana. O se ka wa okaoka go nkitsise fa go na le sengwe se nka go thusang ka sona mo nakong e e botlhoko e. Tsala ya gago Dimakatso Fa o kwala lekwalo la kutlwelobotlhoko kgotsa la kgomotso, tlhokomela dintlha tse di latelang: • Dirisa mafoko a a botlhale a a nametsang. • Tlhagisa maikutlo a a maleba. • Neela mafoko a kgomotso. Mo ntlheng e o ka dirisa dinopolo. • Feleletsa ka go tsweletsa go gomotsa le go bontsha dithuso tse o ka di neelang. KAEDI YA GO RUTA LE GO KWALA DITLHANGWA TSA BOITLHAMEDI LE TSA TIRISANO 9 | SETSWANA"